Csákánydoroszló Község Önkormányzata Képviselő-testületének 86/2026.(X.20.) önkormányzati szabályzataa közösségi autóbusz üzemeltetéséről és használatának rendjéről

Csákánydoroszló Község Önkormányzatának Képviselő-testülete a közösségi autóbusz üzemeltetésének, igénybevételének és használatának szabályozása érdekében az alábbi szabályzatot alkotja.


1. A rendelet célja és hatálya

1. § (1) A rendelet célja a Csákánydoroszló Község Önkormányzata tulajdonában vagy üzemeltetésében álló közösségi autóbusz (a továbbiakban: autóbusz) üzemben tartásának, igénybevételének és használatának szabályozása.

(2) A rendelet hatálya kiterjed az autóbusz használatára jogosult természetes személyekre, civil szervezetekre, intézményekre, valamint az autóbusz üzemeltetésében és használatának engedélyezésében közreműködő személyekre.

2. Az autóbusz üzemeltetése és rendeltetése

2. § (1) Az autóbusz üzemeltetésével, valamint az üzemben tartással kapcsolatos jogszabályi előírások betartásával és betartatásával összefüggő feladatok ellátása a képviselő-testület feladata.

(2) Az autóbusz üzemeltetésével kapcsolatos operatív feladatok ellátásáról, az igénybevétel engedélyezéséről, valamint a belföldi és külföldi utakra történő igénybevételről a polgármester dönt.

(3) Az autóbusz kizárólag személyszállítási célra, a vonatkozó jogszabályok és a közlekedésbiztonsági előírások betartásával vehető igénybe.

(4) Az autóbusz különösen az alábbi célokra használható:

a) rendezvények helyszínére történő utazásra;

b) sporteseményeken és versenyeken való részvétel biztosítására;

c) szabadidős és közösségi rendezvényeken való részvételre;

d) óvodások és általános iskolás tanulók szállítására;

e) nyugdíjas programokhoz kapcsolódó utazásokra;

f) egészségügyi, szociális és közösségi célú utazásokra;

g) egyéb, a település közösségi érdekeit szolgáló személyszállítási feladatok ellátására.


3. A használatra jogosultak köre

3. § (1) Az autóbusz az alábbi személyek, szervezetek és intézmények szállítására vehető igénybe:

a) óvodás gyermekek és általános iskolás tanulók;

b) nyugdíjasok;

c) mozgáskorlátozott személyek;

d) orvos vagy védőnő javaslata alapján szállításra szoruló személyek;

e) a helyi civil szervezetek, klubok és alapítványok tagjai;

f) egyéb, a képviselő-testület által meghatározott vagy a polgármester által engedélyezett közösségi célú igénybe vevők.

(2) Az autóbusz igénybevételének engedélyezése során előnyben részesíthetők a település lakosságának érdekeit szolgáló, közösségi, szociális, oktatási, sport- és kulturális célú igények.

4. Az igénylés és az engedélyezés rendje

4. § (1) Az autóbusz igénybevételére vonatkozó kérelmet az erre a célra rendszeresített formanyomtatványon, a polgármesterhez címezve kell benyújtani.

(2) A kérelmet a tervezett igénybevétel napját megelőző legalább öt munkanappal korábban kell eljuttatni Csákánydoroszló Község Önkormányzatának Hivatalához (9919 Csákánydoroszló, Fő utca 39.).

(3) A kérelemnek tartalmaznia kell különösen:

a) az igénylő nevét, címét, illetve szervezet esetén annak megnevezését és székhelyét;

b) az igénybevétel célját;

c) az utazás tervezett időpontját és útvonalát;

d) az utasok tervezett létszámát;

e) a tervezett indulási és érkezési időpontot;

f) a kapcsolattartó személy nevét és elérhetőségét.

(4) A kérelemről a polgármester dönt. A döntésben rendelkezni kell az igénybevétel engedélyezéséről, annak feltételeiről, valamint az igénylőt terhelő fizetési kötelezettségről.

(5) Az autóbusz igénybevételének lemondását írásban, az igénybevétel tervezett időpontját megelőző legalább három nappal korábban kell bejelenteni a Hivatal részére.

(6) Az igénybevétel kizárólag annak engedélyezését követően, a meghatározott feltételek szerint történhet.

5. Az igénybevétel díja és költségtérítése

5. § (1) Az autóbusz igénybevétele főszabály szerint költségtérítés ellenében történik.

(2) A 3. § (1) bekezdésében meghatározott, az önkormányzat által ellátott személyszállítási feladatok keretében utazó személyek után a fizetendő költségtérítés mértéke ingyenes.

(3) Az egyéb igénylők esetében a fizetendő díj:

a) 50 Ft/km kilométer arányos költségtérítés, valamint

b) 15 000 Ft/nap bérleti díj.

(4) A csákánydoroszlói székhelyű civil szervezetek és a csákánydoroszlói székhelyű köznevelési intézmények évente, legfeljebb 500 kilométer megtételéig díjmentesen vehetik igénybe az autóbuszt, valamint napidíjat nekik nem kell fizetni.

(5) A (4) bekezdés szerinti díjmentes igénybevétel során az 500 kilométert meghaladó útszakaszra 25 Ft/km bérleti díjat kell fizetni. Az 500 kilométert meghaladó használat egyéb költségeinek viselésére az igénylő köteles a polgármester döntésében, illetve az igénybevétel feltételeiben foglaltak szerint.

(6) A díjmentesség kizárólag a (4) bekezdésben meghatározott jogosultakat illeti meg, és évente jogosultanként összességében vehető igénybe.

(7) A kilométer arányos költségtérítés alapja a ténylegesen megtett kilométerek száma, amelyet a menetlevél adatai alapján kell megállapítani.

(8) Az igénybevevő az e rendelet alapján fizetendő díjat és költségtérítést Csákánydoroszló Község Önkormányzatának számlájára köteles megfizetni, a polgármester döntésében meghatározott módon és határidőben.

(9) A díjak és költségtérítések nem tartalmazzák az autópálya- és úthasználati díjakat, a parkolási díjakat, a kompátkelés költségét, az utánfutó bérleti díját, az utasbiztosítás díját, valamint az igénybevétellel összefüggő egyéb, külön felmerülő költségeket. Ezek az igénybevevőt terhelik, amennyiben azok felmerülnek.

6. Az autóbusz átadása és használata

6. § (1)  Az igénybevevő köteles az autóbuszt rendeltetésszerűen, a közlekedési szabályok és a használatra vonatkozó előírások betartásával használni.

(2) Az igénybevevő felel az általa vagy az érdekkörében eljáró személy által okozott károkért, ideértve a nem megfelelő üzemanyag tankolásából eredő károkat is.

(3) Az autóbuszt kizárólag a vezetésére jogosult, a szükséges vezetői engedéllyel rendelkező személy vezetheti.

(4) Az autóbusz csak szabályszerűen vezetett menetlevéllel közlekedhet.

7. Műszaki állapot és felelősség

7. § (1) Az autóbusz általános és napi műszaki alkalmasságának ellenőrzése a gépjármű vezetőjének feladata, a részére meghatározott ellenőrzési kötelezettségek keretei között.

(2) A gépjármű vezetője az autóbusz használatának megkezdése előtt köteles meggyőződni arról, hogy a jármű közlekedésre alkalmas állapotban van-e.

(3) Amennyiben a gépjármű vezetője a közlekedés biztonságát veszélyeztető műszaki hibát észlel, az autóbuszt nem használhatja, és a hibát haladéktalanul be kell jelentenie a polgármesternek vagy az általa kijelölt személynek.

(4) Az autóbusz használata során bekövetkezett balesetet, meghibásodást, káreseményt vagy egyéb rendkívüli eseményt haladéktalanul be kell jelenteni a polgármesternek, és meg kell tenni a szükséges intézkedéseket.

8. Záró rendelkezések

8. § (1) Az autóbusz használatával kapcsolatos, e szabályzatban nem rendelkező kérdésekben a vonatkozó jogszabályok, valamint az önkormányzat egyéb szabályzatai az irányadók.

(2) Ez a szabályzat a  2026.  ……………   napon lép hatályba.



Csákánydoroszló, 2026. október 20.





     Musits József                                                                                   Dr Stepits Anita                   
      polgármester                                                                                        jegyző











